ปัจจัยหลักของตลาดตราสารหนี้ไทยในปี 2556 มีอะไรบ้าง
ปัจจัยหลักของตลาดตราสารหนี้ไทยในปี 2556 ได้แก่


1. การฟื้นตัวและความต่อเนื่องของการขยายตัวทางเศรษฐกิจไทย จะเห็นได้อย่างชัดเจนว่า ประเด็นนี้มีส่วนสำคัญต่อบรรยากาศการลงทุนในปี 2555 ที่ผ่านมาอย่างชัดเจน ด้วยแรงผลักดันจากการบริโภคภายในประเทศผ่านมาตรการกระตุ้นเศรษฐกิจของภาครัฐ เช่น โครงการบ้านหลังแรก และโครงการรถคันแรก หรือมาตรการปรับขึ้นค่าแรงขั้นต่ำเป็น 300 บาท ซึ่งมีผลทำให้การขยายตัวทางเศรษฐกิจอยู่ในอัตราที่ดีขึ้นอย่างต่อเนื่อง ประมาณการว่า GDP ตลอดทั้งปี 2555 อาจจะขยายตัวได้สูงถึง 5.7% (ตามการคาดการณ์ของสำนักงานเศรษฐกิจการคลัง : สศค.) ซึ่งจากปัจจัยเหล่านี้เองที่ทำนักลงทุนเกิดความมั่นใจ และเข้ามาลงทุนในตลาดการเงินของไทยอย่างต่อเนื่อง นอกจากนี้แล้ว สศค. ยังคาดการณ์ว่าเศรษฐกิจไทยในปี 2556 จะขยายตัวอย่างต่อเนื่องได้อีก 5% ตามการลงทุนของภาครัฐที่จะเพิ่มสูงขึ้น ประกอบรายได้ของภาคครัวเรือนที่จะปรับตัวดีขึ้นตามมาตรการกระตุ้นเศรษฐกิจ ของรัฐบาล ซึ่งหากเป็นเช่นนี้แล้วจึงคาดว่าบรรยากาศการลงทุนในตลาดการเงินของไทยปี 2556 น่าจะมีความคึกคักต่อเนื่องจากในช่วงปี 2555 ที่ผ่านมา


2. การฟื้นตัวและมาตรการกระตุ้นเศรษฐกิจของประเทศอื่นๆ ทั่วโลก ในปี 2555 ที่ผ่านมาเศรษฐกิจของหลายๆ ประเทศยังอยู่ในภาวะชะลอตัว จนต้องนำมาตรการกระตุ้นเศรษฐกิจมาใช้ ด้วยการอัดฉีดเงินเข้าสู่ระบบเพื่อพยุงเศรษฐกิจ (เช่น มาตรการ Quantitative Easing : QE ของสหรัฐฯ มาตรการ Asset Purchase Program : APP ของญี่ปุ่น หรือมาตรการ Outright Monetary Transaction : OMT ของกลุ่มสหภาพยุโรป) ซึ่งดูเหมือนว่าภายใต้มาตรการกระตุ้นทางการเงินที่หลายประเทศนำมาใช้จะยัง ไม่สามารถทำให้เศรษฐกิจฟื้นตัวขึ้นมาได้ในระยะเวลาอันสั้น หากแต่ผลทางอ้อมของมาตรการเหล่านี้ คือการไหลของกระแสเงินทุนเคลื่อนย้ายจากประเทศที่ดำเนินมาตรการ ไปลงทุนยังสินทรัพย์ทางการเงินในประเทศที่ให้ผลตอบแทนในระดับที่น่าดึงดูดใจ กว่าการลงทุนในประเทศตนเอง ดังจะเห็นได้จากข้อมูลของกระแสเงินทุนต่างชาติที่ไหลเข้าสู่ประเทศในภูมิภาค อาเซียนอย่างต่อเนื่อง เช่น ฟิลิปปินส์ อินโดนีเซีย รวมถึงประเทศไทย โดยในปีที่ผ่านมานักลงทุนต่างชาติซื้อสุทธิในตลาดหุ้นไทยกว่า 76,390 ล้านบาท และซื้อสุทธิในตลาดตราสารหนี้ (เฉพาะตราสารที่มีอายุมากกว่า 1 ปี) อีกกว่า 243,300 ล้านบาท ทั้งนี้คาดว่าในปี 2556 เศรษฐกิจของหลายๆ ประเทศทั่วโลกจะปรับตัวดีขึ้น วิกฤตการเงินในกลุ่มสหภาพยุโรปและปัญหาหน้าผาทางการคลังของสหรัฐฯ น่าจะมีความชัดเจน และนำไปสู่ทางออกของการแก้ปัญหาในที่สุด อย่างไรก็ตามมาตรการกระตุ้นเศรษฐกิจผ่านการอัดฉีดเงินเข้าสู่ระบบของหลายๆ ประเทศที่คาดว่าจะยังคงมีอยู่อย่างต่อเนื่องจนกว่าเศรษฐกิจจะฟื้นตัวได้ อย่างชัดเจน จะมีผลทำให้กระแสเงินลงทุนจากต่างชาติยังคงไหลเข้าสู่ตลาดการเงินของ ไทยอย่างต่อเนื่องด้วยเช่นกัน แต่จะไหลเข้าในปริมาณที่สูงเหมือนเช่นปี 2555 หรือไม่นั้น อาจต้องพิจารณาในประเด็นต่อไป


3. เรื่องของอัตราผลตอบแทนจากการลงทุนภายในประเทศไทยเมื่อเทียบกับต่างประเทศ  เนื่องจากในปี 2555 การลงทุนในตลาดตราสารหนี้ ผลตอบแทนจากการลงทุนในพันธบัตรรัฐบาลอายุ 2 ปี และ 10 ปีของไทยล่าสุดอยู่ที่ 2.9% และ 3.5% ซึ่งอยู่ในระดับที่สูงกว่าผลตอบแทนจากพันธบัตรของประเทศที่มีความน่าเชื่อ ถือในระดับใกล้เคียงกันกับประเทศไทย อย่างเช่น ฟิลิปปินส์ และอินโดนีเซีย และอยู่ในระดับที่สูงกว่าผลตอบแทนจากจากพันธบัตรของประเทศที่มีความน่าเชื่อ ถือสูงกว่าประเทศไทยอย่างเช่น เกาหลีใต้ และด้วยผลตอบแทนจากการลงทุนในระดับที่น่าดึงดูดใจนี้ ทำให้หลายฝ่ายคาดว่าจะมีเม็ดเงินทุนจากต่างชาติไหลเข้ามาลงทุนในประเทศไทย และช่วยผลักดันให้บรรยากาศการลงทุนในปี 2556 อยู่ในภาวะที่ดีเช่นเดียวกับปี 2555

ด้วยปัจจัยทั้ง 3 ส่วน หากในปี 2556 นี้ไม่มีเหตุการณ์อื่นๆ ที่มีผลต่อความเชื่อมั่นในการลงทุนอย่างมีนัยสำคัญ อย่างเช่นภัยพิบัติทางธรรมชาติ หรือความวุ่นวายทางการเมืองที่เกินความสามารถในการควบคุมจนส่งกระทบต่อความเชื่อมั่นของนักลงทุนแล้ว ก็อาจคาดการณ์ในเบื้องต้นได้ว่าภาพรวมของการลงทุนในตลาดตราสารหนี้ไทยคงจะ สามารถเติบโตได้อย่างต่อเนื่องจากปี 2555 ที่ผ่านมา ซึ่งท้ายสุดแล้วตลาดจะเคลื่อนไหวไปในทิศทางเดียวกันกับที่ได้คาดการณ์เอาไว้ หรือไม่นั้น ยังคงเป็นประเด็นที่นักลงทุนต้องติดตามกันอย่างใกล้ชิดต่อไป
ข่าวเศรษฐกิจและการเงิน,ตลาดการเงิน & ผลิตภัณฑ์และบริการทางการเงิน